Vår referanse: Deres referanse: Dato:

17.08.2017

Yrkesorganisasjonenes Sentralforbund

v/ Bente Søgaard

**Innspill til høring om nedleggelse av sikkerhetsfaget under**

**“service og samferdsel”**

Bør sikkerhetsfaget legges ned: nei

Kommentarer til bakgrunn for forslaget om å legge ned sikkerhetsfaget:

Høringsnotatet argumenterer med at cirka halvparten av de som tar fagbrev er praksiskandidater. Det er ikke nødvendigvis negativt. I et så stort yrke kan man ikke forvente at alle som ønsker å ta fagbrev gjør dette gjennom vanlig skolegang. Avvikles studieretning, avvikles også anledningen til å gå opp som praksiskandidat.

Utviklingen av yrket er forventet å være stigende, med et økende behov for ulike former for sikkerhetstjenester.

Vår erfaring er at fagbrevene yrkeslinjen Service og Samferdsel tilbyr, er det stort sett fagbrev i vekterfaget/sikkerhetsfaget som blir etterspurt av arbeidsgivere i forkant av ansettelser. Kompetansen etterspørres også av regjeringens egne sikkerhets-avdelinger og i universitet har vi eksempler på at det kreves at minst fem av vekterne til enhver tid skal ha fagbrev.

Det er en trygghet for slike etater å kunne vise til kompetansen til sine vektere, skulle en hendelse oppstå. Forsvinner fagbrevet vil det bli vanskelig for kundene å vurdere kvalitet, og sikkerheten i samfunnet svekkes betraktelig. Det er viktig med kompetente vektere i dagens trusselbilde.

I høringsnotatet fremstilles vekterkurs og fagbrev i sikkerhetsfaget nærmest som likeverdig, det fremstår som å degradere den offentlige yrkesutdanningen.

Vekterkurset er et absolutt minimum av det man trenger for å jobbe som vekter, mens fagbrev gir en solid utdanning. Vekterkurset gir ingen fordypning i ting som risikoanalyse, førstehjelp, skadestedsledelse, konflikthåndtering.

Fagbrevordningen er spesielt viktig for mindre, lokale bedrifter, når disse ønsker å satser på kvalitet foran pris og kvantitet. Vaktbransjen er veldig prisbevisste, og det er vanskelig for de mindre selskapene å konkurrere mot de største vaktselskapene på pris. Fagbrevet gir dem derfor en unik mulighet til å levere oppdrag for de kundene som prioriterer kompetanse over pris.

Kommentarer til forslag til endringer i resepsjonsfaget:

Det argumenteres med å kompensere nedleggelsen med et større fokus på sikkerhet i resepsjonsfaget.

Etter vår mening er det bedre å beholde sikkerhetsfaget, men ha et større fokus på resepsjonsarbeid i sikkerhetsfaget. Dette fordi det er helt vanlig at vektere bemanner resepsjoner, samtidig som de ivaretar sikkerheten der de jobber.

Det er viktig å få frem reelle tall på hvor mange lærlinger det faktisk er. Vår erfaring er at behovet er stigende. I tillegg er det en godt etablert ordning i mange offentlige bedrifter, og dette kan styrkes ytterligere.

Med vennlig hilsen Parat

Berit Regland

berit.regland@parat.com

Mobil 91124652